Neljää naista vastaan on nostettu syytteet laulaja Tomi Metsäketoon kohdistuneista törkeistä kunnianloukkauksista.

Helsingin käräjäoikeudesta vahvistetaan Ilta-Sanomille naisia vastaan nostetut syytteet. Asiasta kertoi ensin Helsingin Sanomat.

Tomi Metsäketo menetti viime syksynä roolinsa Mamma Mia! -musikaalissa ja joutui jättämään Tähdet, tähdet -kilpailun kesken. Taustalla on sosiaalisessa mediassa käyty kiivas keskustelu Metsäkedon käyttäytymisestä naisia kohtaan ja häntä kohtaan esitetyt ahdistelusyytökset.

Laulaja on kiistänyt väitteitä ja kertonut kantansa asiaan Facebook-sivullaan sekä tiedotteissaan. Metsäketo julkaisi lokakuussa tiedotteen, jossa hän otti kantaa julkisuudessa runsaasti esillä olleisiin väitteisiin ahdistelusta.

Tomi Metsäketo sai ahdistelusyytösten takia potkut Tähdet, tähdet -ohjelmasta, sekä Mamma Mia! -musikaalista.­

Viime aikojen runsas julkisuus oli Metsäkedon mukaan ollut ”monilta osin” sekä ansaittua että ansaitsematonta.

– Olen käyttäytynyt elämässäni typerästi ja ollut monille ihmisille öykkärimäinen. En lähde näitä tosiasioita kiistämään. Samalla kuitenkin toivon suhteellisuudentajua erityisesti netissä käytävään keskusteluun, Metsäketo kommentoi tuolloin.

Tiedotteessaan Metsäketo kertoi viime vuosien vaikeuksistaan, kovatahtisesta työskentelystä ja keikkailusta sekä isänsä kuolemasta, josta hän ei ole vieläkään selvinnyt.

– Lisäksi olen ollut pitkään poikamies ja hakenut uutta naisseuraa, joskus turhankin kärkkäästi ja liiankin suurella yksipuolisella tahdonvoimalla. Kun tähän kaikkeen liittää välillä käsistäni karanneen liiallisen juhlimiseni, on soppa ollut valmis. Tuota karvasta keittoa joudun nyt ansaitusti maistamaan.

Lue lisää: Nyt puhuu Tähdet, tähdet -ohjelmasta potkut saanut Tomi Metsäketo: ”Olen hakenut naisseuraa joskus turhankin kärkkäästi”

Tomi Metsäketo on kertonut Ilta-Sanomille työkalenterin ammottaneen tyhjyyttään ahdistelukohun jälkeen. Hänet potkittiin ulos myös joulukonserttikiertueelta.

– Kalenterissa on niin paljon tyhjää, että ehdin hoitaa terveyttäni, Metsäketo tilitti.

Tomi Metsäketo kuvattuna lokakuussa 2017 Sinun omasi -konsertissa.­

Tenori kuvaili IS:lle kohun herättäneen ristiriitaisia tuntemuksia hänen ihailijoissaan. Esimerkiksi hänen ollessaan kiertueella Lapissa, monet olivat tulleet keskustelemaan asiasta hänen kanssaan.

– Lapissa moni tuli sanomaan, etteivät he ymmärrä häirintäkohua. Eihän se liity mitenkään ammattitaitooni, joten totta kai harmittaa töiden menetys. On kuitenkin pyrittävä katsomaan elämää valoisasti, vaikka hieman vaikeaa se on, Tomi Metsäketo sanoi.